It-Tnejn, Trump iffirma l-ordni eżekuttiva ġdida, li magħha ġabet projbizzjoni ta' 90 jum fuq nies ġejjin minn sitt pajjiżi li fil-maġġoranza tagħhom huma Musulmani. Pajjiżi msemmija fil-projbizzjoni l-ġdida fuq l-ivvjaġġar attakkaw dan il-pass. Bħalhom għamlet in-Nazzjonijiet Magħquda. Il-pajjiżi affettwati huma s-Sudan, is-Somalja, l-Iran, il-Libja, is-Sirja u l-Jemen. Is-Segretarju tal-Istat Rex Tillerson ippreżenta l-ordni bħala metodu biex tissaħħaħ is-sigurtà nazzjonali tal-Istati Uniti kontra t-theddid terroristiku. Id-direttiva, li tinkludi 120 jum ta' projbizzjoni fuq ir-refuġjati kollha, se tidħol fis-seħħ fis-16 ta' Marzu. B'differenza minn dik ippreżentata f'Jannar, il-projbizzjoni teskludi lill-Iraq, wara li, skont il-White House, il-Gvern Iraqi żied il-kontrolli fuq il-visa u l-iskambju tal-informazzjoni. Tabib legali minn Oxfordshire kkonferma li l-kantant famuż George Michael miet minħabba marda f'qalbu u fil-pulmun. Il-kantant miet fl-eta ta' 53 sena f'jum il-Milied li għadda fid-dar tiegħu li tinsab f'Goring-on-Thames, f'Oxfordshire. It-tabib qal li minħabba li l-mewta kienet waħda naturali, ma hemmx bżonn ta' inkjesta. Il-pulizija ta' Thames Valley oriġinarjament qalu li l-mewt tiegħu kienet inspjegabbli iżda mhux suspettuża, filwaqt li eżami li sar wara mewtu kien inkonklussiv. Fl-aħħar jiem fil-Guinea ġie arrestat raġel li jaħdem mill-qrib mal-annimali. Dan wara li allegatament kien qed jittraffika numru t'annimali fosthom iċ-ċimpanżì. F'dan il-pajjiż fil-Punent tal-Afrika qed jipprova jitkisser ċirku ta' traffikar t'annimali protetti. Filmati li dehru fuq l-internet urew frieħ ta' ċimpanżì f'kamra u hu mifhum li dawk interessati kienu joffru somom kbar ta' flus biex jixtru ċimpanżì għall-gost u l-pjaċir tagħhom. L -Istati Uniti bagħtet it-truppi tagħha fis-Sirja biex jappoġġjaw lir-ribelli li se jagħtu s-salt fuq il-belt ta' Raqqa. Din il-belt meqjusa bħala l-kapitali tal-kalifat tal-Istat Iżlamiku mistennija tiġi attakkata wara l-aħħar avvanzi li għamlu l-forzi Iraqqini f'Mosul, belt oħra li tiżloq minn idejn il-militanti tal-grupp fundamentalista. Il-qawwiet Amerikani jidher li diġà jinsabu viċin Raqqa hekk kif din l-operazzjoni militari mistennija tibda dalwaqt u qed tkun deskritta bħala d-daqqa tal-mewt biex l-Istat Iżlamiku jitlef kull territorju li kellu f'idejh. Madankollu għalkemm l-Istat Iżlamiku jista' jiddgħajjef b'dawn l-operazzjonijiet militari, il-grupp jista' jbiddel l-istrateġiji tiegħu u jiffoka iżjed fuq attakki suwiċida li jqajmu iżjed tħassib għas-sigurtà internazzjonali. Aktar minn 30 persuna nqatlu wara li aggressuri le bsin ta' tobba daħlu jattakkaw l-akbar sptar militari f'Kabul. Militanti armati b'pistoli daħ lu fl-isptar u fetħu n-nar fuq il-ħaddiema u l-pazjenti. Filwaqt li t-Talibani ċaħdu kull forma ta' involviment, l-Istat Iżlamiku qal li kien hu l-moħħ wara l-attakk. Kienu aktar minn 50 dawk midruba. Iċ-Ċina pproponiet li l-Korea ta' Fuq tipposponi t-testijiet tal-missili u teknoloġiji nukleari biex tiġi evitata kriżi internazzjonali. Il-Ministru għall-Affarijiet Barranin Ċiniż qal li l-Istati Uniti u l-Korea ta' Isfel għandhom iwaqqfu l-attivitajiet militari konġunti tagħhom. L-appell taċ-Ċina sar b'reazzjoni wara li l-Korea ta' Fuq ħabbret testijiet ta' erba' missili li saru nhar it-Tnejn li kisru sanzjonijiet internazzjonali. B'reazzjoni għal dan l-Istati Uniti nediet sistema tad-difiża bil-missili fil-Korea ta' Isfel. Il-Ministru għall-Affarijiet Barranin Ċiniż żied jgħid li l-waqfa reċiproka ta' operazzjonijiet militari tista' tkun l-ewwel pass biex ittaffi t-tensjonijiet u jsir il-ftuħ mill-ġdid għan-negozjati.